ร้านอยู่ใกล้ออฟฟิศผมมากๆ ครับ แค่ข้ามคลองประปาแล้วเข้าซอยไปอีกหน่อยก็ถึงละ แต่ผมดันไม่เคยรู้จักเลย 5555 ใกล้เกลือแท้ๆ แต่ดันไปกินด่างเสียตั้งนาน

จะไปร้านนี้ในวันธรรมดาต้องทำใจหน่อยนะครับ เพราะไม่ว่าจะมาจากถนนวิภาวดีฯ แล้วเข้าทางวัดเสมียนนารี ทางแยกพงษ์เพชร หรือจะมาจากแยกประชานุกูล...รถก็ติดทู๊กกกกทางครับ 5555

ที่จอดรถของทางร้านไม่มี แต่สามารถจอดรถริมถนนได้ครับ ดูเผินๆ ไม่เหมือนร้านอาหาร เหมือนบ้านเล็กๆ ที่ร่มรื่นมากกว่า ผมขี่จักรยานไปที่ร้าน...พนักงานก็แนะนำที่จอดและคอยเฝ้าดูให้ด้วย

โต๊ะมีหลากหลายแนวครับ จะเป็นส่วนเบเกอรี่ในเรือนกระจกหน้าร้าน ห้องแอร์ในตัวบ้าน หรือจะเป็นโต๊ะใต้ต้นไม้ใหญ่ข้างบ้าน (มี grill bar เล็กๆ ด้วย)

บรรยากาศในบ้านดูอบอุ่น โต๊ะแต่ละชุดไม่เหมือนกันเลยครับ เมนูหลากหลายส่วนใหญ่เป็นอาหารไทยและอาหารฟิวชั่น เมนูเครื่องดื่มเน้นผลไม้สกัด สั่งอาหารแล้วไม่ต้องรอนานก็ยกมาเสิร์ฟครับ รสชาติดีมากครับ อย่างเช่น โรตีพะแนงหมู โรตีบางกรอบกับพะแนงข้นๆ ฟินเลยครับ แซลมอนผัดโชยุก็อร่อยครับ มีกลิ่นตะไคร้ซอยทอดหอมอร่อยดี ยำผักบุ้งทอดกรอบก็แซ่บกำลังดี คนไทยกินได้ ต่างชาติก็กินไหว